## Metrovalencia realitza un simulacre d’incendi d’un tren en el túnel de la línia 1 i 2 en Àngel Guimerà

*** Personal d’FGV, diversos cossos policials i agències d’emergències i seguretat han participat en la resolució d’esta hipotètica incidència
* L’exercici ha permés comprovar el Pla d’autoprotecció, la coordinació d’efectius i les mesures de seguretat**

Metrovalencia ha fet este dijous de matinada un simulacre d’incendi d’un tren en el túnel de les línies 1 i 2 prop de l’estació d’Àngel Guimerà, amb l’objectiu de conéixer la capacitat de resposta interna i externa en cas d’emergència.

En concret, s’ha simulat que l’últim tren de la jornada amb clients procedent de Llíria, després d’iniciar la marxa des d’Àngel Guimerà cap a Plaça Espanya, quan està a uns 150 metres aproximats endinsat en el túnel, té un incendi en l’interior de la cabina davantera per un curtcircuit. A causa de l’avaria, i seguint el Pla d’autoprotecció, el maquinista, com que no pot continuar, ha de procedir a evacuar el passatge a l’interior del túnel coordinat amb el Lloc de Comandament.

En l’estació d’Àngel Guimerà també hi ha clients que acaben de baixar del tren en l’andana de la via 2 i en la zona de transbord, provinents de les línies 3, 5 i 9.

En l’interior de la unitat, a part del maquinista, viatgen una parella de guàrdies de seguretat d’FGV, dos interventors i una trentena de passatgers als quals es procedix a evacuar, excepte una persona en cadira de rodes, que ha d’esperar a ser rescatada pels servicis d’emergència.

**Objectius**

L’exercici té com a objectiu comprovar la implantació del Pla d’autoprotecció, conéixer la capacitat de resposta interna i externa en cas d’emergència i comprovar els diferents elements contra incendis i d’evacuació de les instal·lacions de les línies 1, 2, 3, 5 i 9 en Àngel Guimerà, com ara la columna seca i les claus de tall, elements telecomandats, ascensors, intèrfons, sistema de ventilació de túnel, detecció de fums, obertura d’emergència de passos, plataforma de rescat, etcètera.

També s’ha comprovat la capacitat d’evacuació d’una unitat en túnel, l’adequació i el coneixement dels procediments del Pla d’autoprotecció, la correcta coordinació entre les diferents ajudes externes, així com les comunicacions entre el Lloc de Comandament i els organismes externs d’emergència a través dels sistemes interns de comunicació (TETRA) de la Xarxa Comdes davant una possible pèrdua de comunicació.

**Participants**

En total, han participat en el simulacre un centenar de persones, entre el personal propi de l’empresa pública i les diferents agències d’emergències i cossos policials. Pel que fa als treballadors d’FGV, han intervingut el maquinista, agents d’estació, responsable i tècnics de línies de metro, cap de sala del Lloc de Comandament, operador del Telecomandament i Infraestructures Ferroviàries, agents del Servici d’Informació i Atenció al Client i del Gestor de Trànsit Centralitzat, coordinador de Seguretat i Reforç del Lloc de Comandament, membres de la Unitat de Seguretat i Protecció Civil i de la Brigada de Línia Aèria, a més dels vigilants de seguretat.

Les diferents agències d’emergències que també han participat han sigut el telèfon d’Emergències 1·1·2 Comunitat Valenciana, Bombers Municipals de València, Servici d’Emergències Sanitàries de la Generalitat, Unitat Adscrita del CNP a la Generalitat Valenciana, Cos Nacional de Policia, Policia Local de València i vigilants de seguretat.

El simulacre va finalitzar sobre les 03.00 hores, amb una primera valoració “positiva” per part de tots els efectius participants, mentre s’espera una anàlisi més profunda de l’exercici per part de cada departament implicat.

La Unitat de Seguretat i Protecció Civil d’FGV organitza, periòdicament, visites a les instal·lacions i pràctiques de simulació d’incendis en diferents trams de la xarxa, amb l’objectiu que el personal de l’empresa pública es familiaritze amb les instal·lacions i els equips de seguretat en situacions de suposada emergència.

Fecha: 13/11/2025